**4 באוגוסט, 2015**

**לכבוד  
יו"ר ועדת הפנים והגנת הסביבה**

**ח"כ דוד אמסלם**

שלום רב,

**הנדון: דיון דחוף בועדת הפנים והגנת הסביבה בנושא תכנית מתאר ארצית אשר תפגע בחופי הים**

אני פונה אליך בעקבות הפרסום כי מנהל התכנון במשרד האוצר מקדם תכנית מתאר ארצית חדשה אשר משמעותה היא ביטול ההגנות שקיימות היום מפני בנייה ומסחור בחופי הים.

התכנית, תמ״א 1, עתידה לבטל את תכנית המתאר הארצית הקיימת לחופים (תמ״א 13), אשר מטילה הגבלות על בנייה בחופים במרחק של עד 100 מטרים מקו החוף. התכנית החדשה כוללת סעיפים שמהווים סכנה לסביבה החופית בישראל ולשמירה על החופים כמשאב ציבורי אשר נגיש לציבור. התכנית כוללת אישור לבנייה במרחק של עד 30 מטרים בחופים והקמה של מקומות מסחר אשר עלולים לחסום את הגישה לחופים ובפועל לגרום להפרטתם.

בנוסף, התכנית מבטלת את סימון החופים אשר מגן עליהם מפני בנייה על ידי הגדרתם כשטחים חקלאיים ופוגעת בהגשת תסקיר השפעה על הסביבה של תכניות הבנייה אשר הינו קריטי למשאב טבע חשוב כמו החופים.

התכנית הוצגה רק לפני כשבועיים למשרד להגנת הסביבה וכבר בשבוע הבא אמורה ועדת המשנה של המועצה הארצית לתכנון ובנייה לדון בה. המשרד להגנת הסביבה מתנגד נחרצות לתכנית בגלל היותה תכנית אשר בפועל מעבירה את החופים לידיים של גורמים מסחריים ופוגעת בגישה החופשית של הציבור אליהם.

הניסיון להעביר תכנית מסוכנת כזו, אשר תשפיע על עתיד הסביבה החופית של מדינת ישראל, בהליך כה מזורז היא מסוכנת ולא אחראית. נראה כי במקום לקדם פיתוח אחראי ומקיים, מנהל התכנון מנסה לאשר בזריזות תכנית מסוכנת אשר לא ברור מה התועלת שלה אבל הסכנה שמשתקפת ממנה היא ברורה ומטרידה.

על כן, אני רואה לנכון לפנות אלייך ולבקש כי תקיים דיון דחוף בנושא בוועדת הפנים והגנת הסביבה עוד לפני שהתכנית עולה לדיון בוועדת המשנה של המועצה הארצית לתכנון ובנייה. אני סבורה כי עלינו לקיים דיון ציבורי תוך התייחסות רצינית לעמדות של ארגוני הציבור ושל משרדי הממשלה ולא לתת לה לעבור בהליך זריז ומבלי שנשמעו עמדות הציבור בנושא.

אזכיר כי בדיון שקיימה הועדה ביום רביעי ה-10 ביוני, 2015 ביוזמתך ובעקבות הצעה לסדר שהגשתי ביחד עם חבר הכנסת חיים ילין אמרת שסוגיית החופים בכללותה היא משאב טבע ששייך לכל אזרחי מדינת ישראל וכי גם אתה סבור שזה צריך להיות פתוח לכלל הציבור ללא תשלום. כעת, נראה שעומדת על הפרק תכנית אשר מסכנת את הערכים הללו וחובתנו לשמור על האינטרס הציבורי ועל זכות הציבור לגישה חופשית לחופים וכמובן לשמירה על הסביבה הטבעית. עלינו למנוע את האסון שעלול להיווצר באישורה של תכנית לא אחראית כזו, אשר הניסיונות להעבירה בחשאי, במחטף ובבהילות לא מוסברת מעידים על כך כי ישנה הבנה במשרד האוצר ובמנהל התכנון שהיא בעייתית.

אודה על תשובתך המהירה.

**בברכה,**

**ח"כ תמר זנדברג**